OpenLLM-France/wikimedia huggingface dataset:
# Attiés

Els attiés són els membres d'un grup humà del sud-est de Costa d'Ivori que tenen com a llengua materna l'attié. A Costa d'Ivori hi ha entre 381 i 573.000 attiés. El seu codi ètnic és NAB59a i el seu ID de grup ètnic és el 10483.

## Situació geogràfica i pobles veïns

El territori attié està a les subprefectures d'Anyama, Alépé (els dos en els suburbis d'Abidjan), Adzopé, Affery, Affery, Agou i de Yakassa-Attobrou, a la regió de la Mé, que forma part del Districte de Lagunes i al sud-est del Districte dels Llacs. Segons l'ethnologue, 34.000 attiés viuen a Abidjan.
Segons el mapa lingüístic de l'ethnologue, el territori attié és una gran porció de terra a l'oest del riu Comoé, des de pocs quilòmetres al nord d'Abidjan fins a pocs quilòmetres al sud-oest d'Abengourou. A l'est els attiés limiten amb els anyins i els abures, que viuen a l'est; amb els ebriés que viuen al sud; amb els abés, que viuen a l'oest i amb els anyin morofos, que viuen al nord i al nord-oest.

## Llengües

La llengua materna dels attiés és l'attié. A més a més, també parlen el francès (llengua oficial de Costa d'Ivori), l'abé, el baule, l'anyin, l'ebrié i el jula.

## Religió

El 70% dels attiés són cristians, el 22% són musulmans i el 8% creuen en religions africanes tradicionals. El 60% dels attiés cristians pertanyen a esglésies independents, el 20% són catòlics i el 20% són protestants. Segons el joshuaproject, el 10% dels attiés cristians pertanyen al moviment evangèlic.

## Referències

* 1 2 3 4 «Attié. A language of Côte d'Ivoire». ethnologue. [Consulta: 10 octubre 2015].
* 1 2 «Language: Attié». joshuaproject. [Consulta: 10 octubre 2015].
* 1 2 «Attie in Cote d'Ivoire». joshuaproject. [Consulta: 10 octubre 2015].
* ↑ «Mapa lingüístic de Costa d'Ivori. L'attié és el número 63». ethnologue. [Consulta: 9 octubre 2015].
# Salts als Jocs Olímpics d'estiu de 2016

Els Salts als Jocs Olímpics d'Estiu de 2016 es van disputar del 7 al 19 d'agost de 2016 al Parc Aquàtic María Lenk a Rio de Janeiro (Brasil). Es van disputar les proves de trampolí de 3 metres, plataforma de 10 metres, individuals i sincronitzats per cada gènere, fent un total de 8 proves.

## Classificació

Un NOC podrà portar un màxim de 16 saltadors, 8 homes i 8 dones. A cada prova individual es podran classificar un màxim de dos saltadors per NOC i en els salts sincronitzats una parella per NOC.
Pels salts individuals:
* Es classificaran els finalistes del Campionat del Món de 2015
* Els cinc guanyadors de les proves continentals.
* Un màxim de 18 semifinalistes de la Copa del Món de Salts de 2016
Pels salts sincronitzats:
* Es classificaran els medallistes del Campionat del Món de 2015
* El top-4 de cada prova de la Copa del Món de Salts de 2016
* La nació organitzadora (Brasil)
Nota: Les places no són nominatives, és a dir, les places aconseguides són pel país no pels saltadors.

## Medaller

| Pos. | País | Or | Plata | Bronze | Total |
| 1 | R.P. de la Xina | 5 | 1 | 1 | 7 |
| 2 | Regne Unit | 1 | 1 | 1 | 3 |
| 3 | Estats Units | 0 | 2 | 0 | 2 |
| 4 | Itàlia | 0 | 1 | 1 | 2 |
| 5 | Malàisia | 0 | 1 | 0 | 1 |
| 6 | Alemanya | 0 | 0 | 1 | 1 |
| 6 | Austràlia | 0 | 0 | 1 | 1 |
| 6 | Canadà | 0 | 0 | 1 | 1 |
| Total | Total | 6 | 6 | 6 | 18 |

## Medallistes
### Homes

| Event | Or | Plata | Bronze |
| Trampolí 3 m detalls | Cao Yuan R.P. de la Xina | Jack Laugher Regne Unit | Patrick Hausding Alemanya |
| Plataforma 10 m detalls | Chen Aisen R.P. de la Xina | Germán Sánchez Mèxic | David Boudia Estats Units |
| Trampolí 3 m sincronitzat detalls | Chris Mears / Jack Laugher Regne Unit | Sam Dorman / Michael Hixon Estats Units | Cao Yuan / Qin Kai R.P. de la Xina |
| Plataforma 10 m sincronitzat detalls | Chen Aisen / Lin Yue R.P. de la Xina | David Boudia / Steele Johnson Estats Units | Tom Daley / Daniel Goodfellow Regne Unit |

### Dones

| Event | Or | Plata | Bronze |
| Trampolí 3 m detalls | Shi Tingmao R.P. de la Xina | He Zi R.P. de la Xina | Tania Cagnotto Itàlia |
| Plataforma 10 m detalls | Ren Qian R.P. de la Xina | Si Yajie R.P. de la Xina | Meaghan Benfeito Canadà |
| Trampolí 3 m sincronitzat detalls | Shi Tingmao / Wu Minxia R.P. de la Xina | Tania Cagnotto / Francesca Dallapé Itàlia | Maddison Keeney / Anabelle Smith Austràlia |
| Plataforma 10 m sincronitzat detalls | Chen Ruolin / Liu Huixia R.P. de la Xina | Cheong Jun Hoong / Pandelela Rinong Malàisia | Meaghan Benfeito / Roseline Filion Canadà |

## Referències

* ↑ «Qualification System – Games of the XXXI Olympiad – Diving». FINA. Arxivat de l'original el 2015-09-24. [Consulta: 11 març 2015].
# Atzabeja

L'atzabeja (de l'àrab az-zabäga) és una varietat de lignit de color negre, llustrós, molt compacte. S'empra com a gemma. Es va originar a partir de la fusta de les araucariàcies enterrada i sotmesa a altes pressions. A causa del seu origen orgànic és considerat un mineraloide.
A Catalunya se n'ha trobat a Pontils (Conca de Barberà) i a Santa Linya (Noguera), prop del riu Noguera Pallaresa.

## Bibliografia

* Nogués, Joaquim M., Diccionari de Gemologia, Barcelona: Edicions UB, 1999.
* Tomás, Llorenç, Els minerals de Catalunya, Barcelona: IEC, 1920.
Viccionari
# Banu Umar

Els Banu Úmar foren una dinastia amaziga arabitzada, d'origen hawwara, que va governar a Girga i l'Alt Egipte.
Alguns grups hawwara arabitzats foren establerts a l'Alt Egipte per Barquq en 1380-1381 i el seu cap, Ismaïl ibn Mazin va rebre l'iqtà de Girga. El va succeir Úmar, epònim de clan dels Banu Úmar, mort el 1396/1397. El clan va governar la regió durant dos segles. A Úmar el va succeir Muhàmmad Abu-s-Sunun, sota el qual es va desenvolupar l'agricultura; el 1412/1413 els Banu Úmar van atacar i devastar Assuan, que pertanyia als Banu l-Kanz, clan àrab-nubi. Els Banu Úmar i els Banu l-Kanz estaven supeditats al governador mameluc de Kus i Akhmim, que va existir fins a la conquesta otomana el 1517 i llavors Alí ibn Úmar, cap dels hawwara, va ser reconegut com a governador de l'Alt Egipte. Aquest govern va durar uns 60 anys fins que el 1576 el govern fou suprimit i el govern concedit a Sulayman Bey, d'origen incert. En endavant van romandre supeditats a governadors otomans.

## Bibliografia

* Encyclopaedia of Islam. Second Edition, Brill Publishers, Leiden, s.v. «Hawwara».
# Barranc de Montllobar

El barranc de Montllobar, és un barranc de l'antic terme de Fígols de Tremp, actualment inclòs en el terme municipal de Tremp, al Pallars Jussà.
Es forma al costat nord-oest del Coll de Montllobar, al nord de la carretera C-1311, des d'on baixa de primer cap al sud, fins que, just passada la carretera, trenca cap al sud-oest. Continua baixant cap al sud-oest, fins que rep per l'esquerra el barranc de l'Obac, lloc on deixa al sud el Mas de Casanova, i aleshores gira cap a ponent, però aviat torna a inflexionar cap al sud-oest.
Al cap d'un tros rep per la dreta el barranc de la Casota, lloc on encara s'inclina més cap al sud. Tot seguit rep per l'esquerra el barranc de Casanova, i al cap d'una mica per la dreta el barranc de la Vall. Al cap d'un altre tram, rep per la dreta el barranc del Ginebrell, i per l'esquerra un altre barranc de l'Obac. Continua el seu curs cap al sud, i encara va rebent altres barrancs afluents: el barranc de l'Abeurador per l'esquerra, el de Canelles per la dreta, fins que arriba al Racó de Miravet i s'aboca en el Barranc Gros.

## Referències

* ↑ «Barranc de Montllobar». Gran Enciclopèdia Catalana. Barcelona: Grup Enciclopèdia Catalana.

## Enllaços externs

* Barranc de Montllobar al web de l'Institut Cartogràfic de Catalunya
# Segment (mecànica)

Un segment, cèrcol de pistó o anell de pistó és un cèrcol de metall amb una obertura que calça en una ranura que recorre la superfície exterior d'un pistó en un motor alternatiu tal com un motor de combustió interna o una màquina de vapor.

## Funcions

Les tres funcions principals dels segments en motors amb moviment recíproc són:
* Segellar de la cambra de combustió de manera que hi hagi una pèrdua mínima de gasos al càrter del cigonyal.
* Millora la transferència de calor del pistó a la paret del cilindre.
* Mantenir la quantitat adequada d'oli entre el pistó i la paret del cilindre
* Regular el consum d'oli del motor, rascant l'oli des de les parets del cilindre cap al carter.
La folgança entre el cèrcol del pistó i el forat del cilindre és d'unes poques mil·lèsimes de metro.

## Disseny

Els anells de pistó estan dissenyats per segellar l'espai entre el pistó i la paret del cilindre. Si aquest espai fos massa petit, l'expansió tèrmica del pistó podria fer que el pistó s'enganxès al cilindre, causant greus danys al motor. D'altra banda, un gran espai provocaria un segellat insuficient dels anells del pistó contra les parets del cilindre, donant lloc a un excés de blow-by (gasos de combustió que entren al cárter) i menys pressió dins del cilindre, reduint la potència del motor.
El moviment de lliscament de l'anell del pistó dins de la paret del cilindre provoca pèrdues per fricció del motor. La fricció causada pels anells del pistó és aproximadament el 24% de les pèrdues totals per fricció mecànica del motor. El disseny dels anells del pistó és, per tant, un compromís entre minimitzar la fricció alhora que s'aconsegueix un bon segellat i una vida útil acceptable.
També es mouen anells per augmentar la força de contacte i per mantenir un segellat acurat. La força de la molla ve proporcionada per la rigidesa de l'anell mateix o per una molla separada darrere de l'anell de segellat.
És important que els anells flotin lliurement a les seves ranures dins del pistó, de manera que puguin mantenir-se en contacte amb el cilindre. Els anells que s'uneixen al pistó, generalment a causa de l'acumulació de productes de combustió o d'una ruptura de l'oli lubricant, poden causar avaria del motor i és una causa comuna de fallada per als motors dièsel.

## Referències

* ↑ Piston Ring Handbook. Federal-Mogulscheid GmbH, agosto de 2008. Arxivat 2011-07-10 a Wayback Machine.
* ↑ Piston Ring Functions and Operation
* ↑ «General Principles». www.federalmogul.com. Arxivat de l'original el 19 de novembre 2019. [Consulta: 1r desembre 2019].
* ↑ «Piston Ring Functions and Operation». www.federalmogul.com. Arxivat de l'original el 10 juliol 2011. [Consulta: 1r juliol 2009].
* ↑ (en alemany) VDI-Fachbereich Produktionstechnik und Fertigungsverfahren, juny 2012 [Consulta: 1r desembre 2019].
* ↑ «Piston Ring Coating Reduces Gasoline Engine Friction». www.federalmogul.com. Arxivat de l'original el 24 setembre 2015.
* ↑ «Piston Rings». www.globmaritime.com. Arxivat de l'original el 2 juny 2014.

## Enllaços externs

* SEGMENTS - Definició - Significat
# Babtugai

Babtugai (en rus: Бавтугай) és un poble (un possiólok) del Daguestan, a Rússia, que el 2019 tenia 4.967 habitants. Pertany al districte rural de Kiziliurt.

## Referències

* ↑ Закон Республики Дагестан от 13 января 2005 года № 6 «О статусе и границах муниципальных образований Республики Дагестан»
# Barycholos

Barycholos és un gènere d'amfibis de la família Craugastoridae que es troba al Brasil i a l'Equador.

## Taxonomia

* Barycholos pulcher (Boulenger, 1898)
* Barycholos ternetzi (Miranda-Ribeiro, 1937)

## Referències

* IUCN (anglès)
# Barygenys exsul

Barygenys exsul és una espècie de granota que viu a Papua Nova Guinea.

## Referències

* Richards, S., Allison, A. & Kraus, F. 2006. Barygenys exsul. Llista Vermella d'Espècies Amenaçades de la UICN 2006. Consulta: 26 d'abril del 2008.
# Bagryana (cràter)

Bagryana és un cràter d'impacte de 101 km de diàmetre de Mercuri. Porta el nom de la poetessa búlgara Elisaveta Bagriana (1893-1991), i el seu nom va ser aprovat per la Unió Astronòmica Internacional el 2015.

## Referències

* 1 2 «Bagryana». Gazetteer of Planetary Nomenclature. United States Geological Survey, 23-02-2017. [Consulta: 7 maig 2017].

## Vegeu també

* Llista de cràters de Mercuri
# Sarmàtia asiàtica

Sarmàtia asiàtica és una part de la Sarmàtia o Sarmàcia, i una regió que s'estén entre el Don (i des del seu naixement cap al nord), la mar d'Azov (Palus Maeotis), l'Euxí, el Caucas, la mar Càspia, el Volga i les terres desconegudes al nord. Inclou la regió del Caucas i Caucas del nord, Astracan, la regió del Don, Kazan, Viatka, Kostroma, Riazan, Tambov, Penza, etc.
Els pobles d'aquesta regió, esmentats per Claudi Ptolemeu són (de nord a sud):
* Asaei
* Suardeni
* Zacatae
* Hippophagi Sarmatae
* Modocae
* Sàrmates reials
* Sàrmates Hiperboris
* Perierbidi
* Iaxamatae (Astracan)
* Chaenides (Kazan)
* Phtheirophagi (a l'est del Volga)
* Materi (a l'est del Volga)
* Phtheirophagi (a l'est de Kazan)
* Materi (a Saràtov)
I els pobles de Caucas, que viuen a les muntanyes i no a les planes de la Sarmàcia:
* Siraceni
* Psessii
* Thatemeotae
* Tyrambae
* Asturicani
* Arichi
* Zicchi
* Conapseni
* Metibi
* Agoritae
* Melanchlaeni
* Serri
* Sapothraeni
* Scymnitae
* Amazones
* Sunani
* Sacani
* Orinaei
* Valii
* Servii
* Tusci
* Diduri
* Vodae
* Olondae
* Isondae
* Gerrhi
* Achaei
* Kerketi
* Heniochi
* Suanocolchi
* Senaraei.
No se sap quina va ser la font d'informació de Claudi Ptolemeu ni en quina llengua s'ha de buscar el significat dels noms de les tribus. Probablement són fonts escites, però els pobles del nord sembla que parlaven llengües úgriques. Per altra banda, les divisions que Ptolemeu fa de la Sarmàcia no són divisions geogràfiques naturals. La Sarmàtia asiàtica és un conglomerat arbitrari de pobles i d'ètnies, ja que al nord incloïa poblacions fineses i úgriques i al sud circassianes i georgianes.

## Referències

* ↑ Smith, William (ed.). «Sarmatia». Dictionary of Greek and Roman Geography (1854). [Consulta: 18 juliol 2022].
# Sayreville

Sayreville és una població dels Estats Units a l'estat de Nova Jersey. Segons el cens del 2009 tenia 42.236 habitants.

## Demografia

Segons el cens del 2000, Sayreville tenia 40.377 habitants, 14.955 habitatges, i 10.917 famílies. La densitat de població era de 980,5 habitants/km².
Dels 14.955 habitatges en un 34,3% hi vivien nens de menys de 18 anys, en un 57,5% hi vivien parelles casades, en un 11,1% dones solteres, i en un 27% no eren unitats familiars. En el 22,3% dels habitatges hi vivien persones soles el 8,7% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,68 i el nombre mitjà de persones que vivien en cada família era de 3,17.
Per edats la població es repartia de la següent manera: un 23,6% tenia menys de 18 anys, un 7,3% entre 18 i 24, un 34,2% entre 25 i 44, un 22,5% de 45 a 60 i un 12,4% 65 anys o més.
L'edat mediana era de 36 anys. Per cada 100 dones de 18 o més anys hi havia 92 homes.
La renda mediana per habitatge era de 58.919 $ i la renda mediana per família de 66.266 $. Els homes tenien una renda mediana de 47.427 $ mentre que les dones 35.151 $. La renda per capita de la població era de 24.736 $. Aproximadament el 3,4% de les famílies i el 4,7% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Sayreville». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 8 agost 2010].
* ↑ «Geographic Comparison Table- Sayreville». American Fact Finder. Oficina del Cens dels Estats Units, 12-01-2010.
# Sayyed Abdal·lah Behbahani

Sayyed Abdal·lah Behbahani,de vegades transcrit Seyyed Abdul·lah Behbahani (1840-1910) en persa عبدالله بهبهانی fou un teòleg xiïta i polític iranià nascut a Nadjaf.
El 1878 va esdevenir un dels ulemes més influents de Teheran. El 1891 es va organitzar una campanya contra el tabac en resposta a la concessió del monopoli pel xa a una companyia britànica, i no s'hi va voler associar. Va participar en altres activitats polítiques sobre la permanència als càrrecs dels governadors de Khuzestan i Mazanderan. El 1905 va rebre una foto de l'encarregat de duanes belga, Naus, que havia anat a una festa de disfresses vestit de capellà, i això li va servir d'excusa per demanar la seva dimissió, que finalment es va garantir; llavors es va aliar a un altre clergue, Mohammad Tabatabai i junts van instigar algunes manifestacions i actes polítics.
El 18 d'agost de 1906 els ulemes van tornar a Teheran després d'obtenir una victòria política i durant dos anys fou la principal figura del país dins el parlament (Majlis) fins al cop d'estat reial del 23 de juny de 1908 que va dissoldre el Majlis. Fou fet presoner i expulsat cap a l'Imperi Otomà però al no ser acceptat va quedar en custodia a la frontera a Bezehrud durant 8 mesos i després fou portat a Nadjaf.
Quan les forces constitucionals van entrar a Teheran i van deposar al xa (juliol de 1909) va tornar a la capital esperant continuar el seu paper al Majlis; aquest va quedar dividit entre moderats (conservadors) i radicals (socialdemòcrates) i va donar suport als conservadors. Llavors fou assassinat a casa seva el 16 de juliol de 1910 per quatre homes vinculats a la socialdemocràcia, però que no van poder ser lligats al cap d'aquest sector, el diputat de Tabriz Sayyed Ḥasan Taqīzāda, el qual tot i així es va haver d'exiliar a Istanbul.
Està enterrat a Nadjaf.

## Bibliografia

* H. Algar, “Abdallah Behbahani,” Encyclopædia Iranica, I/2, pp. 190-193; una versió actualitzada es troba disponible en línia a http://www.iranicaonline.org/articles/abdallah-behbahani
* Hamid Algar, Religion and State in Iran, 1785-1906: the Role of the Ulama in the Qajar Period, Berkeley i Los Angeles, 1969,
* E. G. Browne, The Persian Revolution of 1905-1909, Cambridge, 1910,
# Bassersdorf

Bassersdorf és un municipi del cantó de Zúric (Suïssa), situat al districte d'Andelfingen.

## Referències

* ↑ «Liste officielle des communes de la Suisse - 01.01.2021» (en francès). Oficina Federal d'Estadística. [Consulta: 8 gener 2021].
# Salman Khan

Salman Khan (en hindi सलमान ख़ान, en urdú سلمان خان), de nom complet Abdul Rashid Salim Salman Khan i anomenat "Sallu", és un actor de Bollywood nascut el 27 de desembre de 1965 a Indore (Madhya Pradesh, Índia). És el fill gran del guionista Salim Khan i de la seva primera esposa, Salma. Té dos germans, Arbaaz Khan i Sohail Khan, que també es dediquen al cinema, i dues germanes, Alvira i Arpitan.
Considerat com el "bad boy" de Bollywood, ha fet sovint la cobertura dels diaris a causa dels seus conflictes amb la llei, les seves nombroses i tumultuoses relacions amoroses, els seus suposats vincles amb la màfia i la seva llibertat d'esperit. No obstant això, també és conegut per la seva generositat, que el va portar a fundar una organització de caritat "Being Human". També presenta programes de televisió, 10 Ka Dum i recentment Big Boss, que és a la quarta temporada.
Salman Khan va començar la seva carrera cinematogràfica l'any 1988 i va obtenir ràpidament un gran èxit popular, però tot i així haurà de maldar per a fer reconèixer les seves qualitats d'actor. No obtindrà el favor de la crítica fins al 1996, quan actua a Khamoshi: The Musical, de Sanjay Leela Bhansali, i sobretot dos anys més tard, amb la pel·lícula Kuch Kuch Hota Hai de Karan Johar.
Malgrat aquesta carrera irregular i una vida privada agitada, la seva forta presència a la pantalla i els músculs que exhibeix repetidament li han permès conquerir un públic nombrós i lleial, i de fet ha esdevingut una de les més grans estrelles del cinema indi, junt amb els dos altres "Khan" de Bollywood, Shahrukh i Aamir.
L'11 d'octubre de 2007 va acceptar una oferta del museu de cera Madame Tussauds a Londres per tenir una estàtua de cera, que es va presentar el 15 de gener de 2008. Salman Khan va ser el quart actor indi en tenir una estàtua de cera en aquest museu.
# Bankier van het verzet

Bankier van het verzet (The Resistance Banker en anglès, i literalment El banquer de la resistència en català) és una pel·lícula dramàtica neerlandesa de 2018 ambientada en la Segona Guerra Mundial dirigida per Joram Lürsen. La pel·lícula està basada en la vida del banquer Walraven van Hall, que va finançar la resistència neerlandesa durant la Segona Guerra Mundial. Ha estat la pel·lícula neerlandesa més vista de 2018 i va ser nominada a onze vedelles d'or, el guardons de cinema neerlandès, i va ser la primera en rebre'n tantes. Va guanyar-ne quatre, entre els quals el de millor pel·lícula i millor actor. La pel·lícula va ser seleccionada com la candidata neerlandesa a millor pel·lícula estrangera a la 91a edició dels Premis Oscar, però no va ser nominada.

## Argument

Bankier van het verzet està basada en la història real del banc neerlandès Walraven van Hall (Barry Atsma), un home que, mentre veu l'Holocaust i l'ocupació nazi de la seva pàtria, decideix finançar la resistència neerlandesa amb la creació d'un banc fantasma. Walraven van Hall fa servir un fons de caritat d'ajuda als mariners neerlandesos a l'estranger a causa de la guerra per a rentar diners cap el seu banc fantasma. Mentre la guerra continua, les necessitat de la resistència augmenten. Els líders nazis estan a punt d'atrapar-lo. Van Hall decideix falsificar bons de guerra, els canvia d'amagat per bons reals en un banc important, i després els cobra en metàl·lic al mateix banc.

## Repartiment

* Barry Atsma com a Walraven van Hall
* Jacob Derwig com a Gijs van Hall
* Pierre Bokma com a Meinoud Rost van Tonningen
* Fockeline Ouwerkerk com a Tilly van Hall
* Raymond Thiry com a Van den Berg

## Recepció

Bankier van het verzet va recaptar 4 milions de dòlars als Països Baixos.

## Referències

* 1 2 «Golden Film for The Resistance Banker». Arxivat de l'original el 21 de juliol 2018. [Consulta: 21 juliol 2018].
* 1 2 Wilson, Jonathon. «Film Review: 'The Resistance Banker'», 12-09-2018.
* ↑ «'Bankier van het verzet' sleept elf Kalfnominaties in de wacht». [Consulta: 4 setembre 2018].
* ↑ «Dit zijn de winnaars van de Gouden Kalveren - NU - Het laatste nieuws het eerst op NU.nl». [Consulta: 3 novembre 2018].
* ↑ «Dutch Oscar hopeful is WWII true story 'Bankier van het Verzet'». Dutch News, 06-09-2018 [Consulta: 6 setembre 2018].
* ↑ Abbatescianni, Davide. «The Resistance Banker enters the 2019 Oscars race», 07-09-2018. [Consulta: 7 setembre 2018].
* ↑ Roxborough, Scott «Oscars: The Netherlands Selects 'The Resistance Banker' for Foreign-Language Category». The Hollywood Reporter, 06-09-2018.
* ↑ «Netflix's 'The Resistance Banker' spotlights a covert hero of WWII», 18-09-2018. [Consulta: 3 novembre 2018].
# Bankend

Bankend és un petit poble a la costa de Dumfries i Galloway, entre Glencaple i Ruthwell, al sud d'Escòcia, al costat del riu Lochar. A Bankend hi ha cinc granges i una església.

## Referències

* ↑ Geograph